Hiér wag jy ŉ dekade vir ŉ operasieDie Livingstone-hospitaal in Port Elizabeth. (Skermskoot/Google Maps) Die Oos-Kaapse departement van gesondheid het tydens ŉ sitting van die provinsiale wetgewer onthul dat pasiënte wat ortopediese operasies benodig, soms tot tien jaar vir ŉ operasie by een van die provinsie se staatshospitale wag. Nomakhosazana Meth, LUR vir gesondheid in die Oos-Kaap, sê daar is meer as 1 600 pasiënte wat dringende ortopediese chirurgie benodig net op die Frere-hospitaal in Oos-Londen se waglys. Die amptelike agterstand is nege jaar “en meer waarskynlik nader aan tien”. Volgens hom wag kinders en babas meer as ŉ jaar vir dringende operasies. “Dit is onaanvaarbaar,” sê Jane Cowley, die DA se woordvoerder vir gesondheid in die Oos-Kaap. “Ek het dr. Joe Paahla, minister van gesondheid, asook die gesondheidsombudsman genader om dringend in te gryp en aandag te gee aan die provinsie se agterstand met kritiek belangrike chirurgie.” Die Livingstone-hospitaal in Port Elizabeth het verlede week pasiënte in kennis gestel dat daar niks is wat die hospitaal verder vir hulle kan doen nie, omdat geen chirurgiese toerusting of inplantings wat vir ortopediese operasies benodig word by die hospitaal beskikbaar is nie. “Dit is omdat die feitlik bankrot departement van gesondheid nie uitstaande skuld aan verskaffers betaal het nie, en dié weier nou om die departement verder van chirurgiese toerusting en inplantings te voorsien,” sê Cowley. “Dit is verregaande dat pasiënte moet ly en in kritieke gevalle amputasies moet ondergaan weens jare se finansiële wanbestuur deur die departement van gesondheid.” Die haglike toestande in Oos-Kaapse staatshospitale het al menigmaal die media gehaal, maar oplossings deur die departement van gesondheid blyk steeds afwesig te wees. Voorstelle om distrikshospitale te versterk as ŉ meganisme om die huidige krisis by die Frere-hospitaal te verlig het skynbaar ook misluk. Volgens Cowley is dit omdat finansiële beperkings die departement verhinder om distrikshospitale van die nodige toerusting vir operasies te voorsien. “In plaas daarvan om deurlopend onnodige administratiewe poste te skep en deur korrupte en onbevoegde kaders te vul – wat niks bydra tot die funksionaliteit van die departement nie – moet daar prioriteit gegee word om bevoegde persone in mediese poste aan te stel. Die vereffening van skuld aan deurslaggewende verskaffers moet ook prioriteit geniet,” sê Cowley.